ตรวจสอบกรณีเกิดเหตุคาร์บอมบริเวณเชิงสะพานมิตรภาพไทย-เมียนมา แห่งที่ 1 กำชับเตรียมพร้อมตลอด 24 ชั่วโมง
นายสราวุธ ทรงศิวิไล อธิบดีกรมทางหลวง กล่าวถึงกรณีเกิดเหตุระเบิดคาร์บอมเมื่อเวลาประมาณ 23.00 น ของวันที่ 23 เมษายน 2565 ที่ผ่านมา ที่บริเวณด่านพรมแดนเมียวดี - แม่สอด เชิงสะพานมิตรภาพไทย-เมียนมา แห่งที่ 1 ฝั่งประเทศเมียนมา ตรงข้ามบ้านริมเมย ตำบลท่าสายลวด อำเภอแม่สอด จังหวัดตาก ส่งผลให้เกิดไฟไหม้ตัวอาคารด่านเมืองเมียวดี และร้านค้า อาคารพาณิชย์ บริเวณด่าน มีอุปกรณ์การทำงานของเจ้าหน้าที่ได้รับความเสียหายอย่างหนัก ว่า ล่าสุด นายศักดิ์สยาม ชิดชอบ รัฐมนตรีว่าการกระทรวงคมนาคม ได้สั่งการด่วนให้กรมทางหลวง โดยแขวงทางหลวงตากที่ 2 ลงพื้นที่ตรวจสอบทันที พร้อมรายงานความคืบหน้ากรณีดังกล่าวโดยด่วน กรมทางหลวงได้ตรวจสอบ จุดที่เกิดเหตุอยู่บริเวณฝั่งสาธารณรัฐแห่งสหภาพเมียนมา ห่างจากสะพานมิตรภาพไทย-เมียนมา แห่งที่ 1 ประมาณ 100 เมตร เบื้องต้นตัวสะพานไม่ได้รับความเสียหาย โดยปัจจุบันสะพานมิตรภาพไทย-เมียนมา แห่งที่ 1 อำเภอแม่สอด จังหวัดตาก ยังคงปิดใช้งาน ต่อเนื่องจากสถานการณ์การแพร่ระบาดโควิด-19  จึงไม่ได้เปิดให้ประชาชนเดินทางเข้าออกและไม่มีการเดินทางขนส่งสินค้าข้ามแดนบนสะพานดังกล่าว สำหรับการอำนวยความสะดวกในการเดินทาง กรมทางหลวงได้เปิดให้ประชาชนและการขนส่งสินค้าข้ามแดนใช้สะพานมิตรภาพไทย-เมียนมา (ข้ามแม่น้ำตองยิน) แห่งที่ 2 แทน โดยมีเจ้าหน้าที่รักษาความปลอดภัยรักษาการณ์ทั้งประตูด้านหน้าและประตูทางออกไปบนสะพานฯ  และหลังจากเวลา 18.30 น.จะปิดประตูด่านฯ ทั้งด้านหน้าและประตูทางออกไปสะพานฯ เปิดให้บริการจะเปิดเวลา 6.30 น. และปิดเวลา 18.30 น. ได้มีการตรวจยานพาหนะทุกคันที่จะออกและเข้าประเทศตามมาตรการของเจ้าหน้าที่ทหารและฝ่ายปกครองติดตั้งกล้อง cctv  ตามจุดต่างๆ บริเวณด่านพรมแดนและบนสะพานจำนวน 56 ตัวนอกจากนี้ ยังได้สั่งการให้หน่วยงานในพื้นที่เฝ้าระวัง ตรวจตรา และเพิ่มมาตรการความปลอดภัยเต็มที่ทั้งบริเวณสะพานมิตรภาพไทย-เมียนมา แห่งที่ 1 และสะพานมิตรภาพไทย-เมียนมา ข้ามแม่น้ำตองยิน แห่งที่ 2 และให้เตรียมความพร้อมตลอด 24 ชั่วโมง พร้อมรอดูสถานการณ์และหากทางจังหวัดมีมาตรการอย่างไร กรมทางหลวงพร้อมให้ความร่วมมือทุกมิติ